[SpamAssassin](/bg/kb/view/489_spamassassin_1 "SpamAssassin")

 SpamAssassin е филтър, който анализира входящата поща, за да определи вероятността получените съобщения да са спам. Някои от определящите фактори са наличието на HTML код, фрази, често използвани в спам съобщенията, прекалена употреба на HTML коментари (обикновено използвани за криене на фрази от спам филтри), невидим текст (с еднакъв цвят на шрифта и фона) и други. Всяко подозрително нещо в съобщението увеличава вероятността съобщението да е спам.
Можете да конфигурирате нивата, над които съобщенията ще бъдат филтрирани от SpamAssassin. Ако сложите прекалено ниско ниво (1/10), рискувате легитимни съобщения да бъдат филтрирани. При високо ниво (10/10), най-вероятно известно количество нежелана поща ще достига Вашата кутия. Най-подходящото ниво за Вас зависи от съдържанието на съобщенията, които обикновено получавате. Информация за включването на SpamAssassin и промяна на нивото за филтриране на съобщения можете да откриете в статията ни Включване на SpamAssassin.
Статистиката показва, че ниво 5/10 може да се счита за оптимално. При него обикновено няма маркирани като спам легитимни съобщения, докато ефективността срещу спам съобщенията е висока. Въпреки това Ви съветваме да проверявате Вашата "Спам" папка редовно, в случай че има филтрирани легитимни съобщения.
Може да конфигурирате SpamAssassin както за отделни пощенски кутии, така и за всички кутии към Вашия домейн.
Имайте предвид, че SpamAssassin не работи за стандартната "catch-all" кутия, ако използвате такава към Вашия домейн.
Дали филтрираните съобщения ще бъдат доставени във Вашата "Спам" папка или ще бъдат просто изтрити, зависи от това дали Вашата "Спам" папка е активирана. Тя се активира локално за всяка пощенска кутия или глобално за акаунта.
Ако SpamAssassin филтърът е включен за пощенска кутия, той няма да окаже ефект върху обработката на писма, получени от забранени или разрешени имейл адреси. Писма, получени от разрешени имейл адреси, ще бъдат доставени директно до Вашата пощенска кутия, а писма, получени от забранени имейл адреси, ще бъдат автоматично класицифирани като спам. Повече информация относно използването на разрешени и забранени адреси е налична в нашата статия Разрешени и забранени адреси.
 